SKRIFTLIG FORESPØRGSEL E-1616/02

af Paulo Casaca (PSE) til Kommissionen

(5. juni 2002)

Om: Forringelse af det portugisiske sprog i dokumenter fra Kommissionen

Kvaliteten af det portugisiske sprog i Kommissionens officielle dokumenter er blevet stadig ringere og giver efterhånden anledning til alvorlig bekymring.

Allerede i forbindelse med forelæggelsen af et forslag til forordning om indførelse af en fælles nomenklatur for statistiske territoriale enheder (NUTS)(1) var jeg nødt til at bruge flere sprogversioner, idet den portugisiske udgave på væsentlige punkter var uforståelig.

Tidligere havde jeg oplevet, at governance blev oversat med governança (regime) i stedet for boa governaçao (god regeringsførelse), hvad der viser, at man i Kommissionen har et fuldstændigt ukendskab til portugisisk. Ifølge den portugisiske onlineordbog fra Porta Editora, er ordet governança et nedsættende substantiv i hunkøn, som anvendes nedsættende om en regering. Enhver portugiser med bopæl i Portugal er klar over dette uden at slå op i en ordbog, så Kommissionens oversættelse af dette uhyre vigtige initiativ er blevet genstand for latterliggørelse i Portugal.

Endvidere er jeg stødt på nogle forordninger (KOM(2001) 764 og KOM(2002) 108), som handler om pesca das unidades populacionais da fundura (dybhavsbestande).

Selv om man ifølge Porta Editoras onlineordbog ganske vist kan bruge fundura som synonym for profundidade eller for dybhavs-, der er de udtryk, der på portugisisk anvendes til at beskrive den type fisk, som der er tale om, er det en kendsgerning, at udtrykket peixe (ou unidade populacional) ikke findes på portugisisk, og ingen benytter det i fiskerierhvervet, hvor man bruger udtrykkene peixe de profundidade eller peixe de fundo.

Begge de to dokumenter om fiskeri som allerede i forvejen er dybt esoteriske og surrealistiske i deres indhold bliver endnu mere uforståelige på grund af deres dårlige sproglige kvalitet.

Er Kommissionen sig bevidst om følgerne af, at institutionerne fjerner sig fra befolkningen i Europa på grund af tekster, hvor sproget benyttes forkert, eller hvor der benyttes et uforståeligt sprog?

(1) KOM(2001) 83.

Svar afgivet på Kommissionens vegne af Neil Kinnock

(27. juni 2002)

Kommissionen og dens sprogtjenester bliver altid meget bekymrede, når deres kunder klager over den sproglige produktions kvalitet, og disse klager granskes meget grundigt. I øvrigt bestræber Oversættelsestjenesten sig til stadighed på at forbedre sprogkvaliteten og overensstemmelsen mellem de forskellige sprogversioner.

Som svar på det ærede medlems spørgsmål kan det oplyses, at Kommissionens næstformand med ansvar for Personale og Administration er orienteret om, at den portugisiske udgave af forslaget til Europa-Parlamentets og Rådets forordning om indførelse af en fælles nomenklatur for statistiske territoriale enheder (NUTS)(1) var blevet omhyggeligt gennemgået, og at man ikke havde fundet nogen særlig uoverensstemmelse med de andre sprogversioner, som skulle give anledning til forståelsesvanskeligheder eller manglende overensstemmelse mellem de forskellige sprogversioner. Endvidere havde Portugals statistiske kontor (INE), som Oversættelsestjenesten regelmæssigt kontakter for at spørge om råd og få en tilbagemelding vedrørende terminologispørgsmål, ikke rejst indvendinger i dette tilfælde. Hvis det ærede medlem kan gøre nærmere rede for, hvilke konkrete punkter der gav anledning til hans bemærkninger, vil Oversættelsestjenesten gerne tage stilling hertil.

Kommissionens næstformand med ansvar for Personale og Administration er endvidere orienteret om, at selv om udtrykket da fundura benyttes til at betegne mange arter dybhavsfisk, giver Kommissionen det ærede medlem medhold i, at udtrykket ikke anvendes af fiskerisektoren i Portugal som betegnelse for dybhavsbestande. Der er allerede truffet foranstaltning til at korrigere de portugisiske udgaver af dette forslag til rådsforordning.

Med hensyn til oversættelsen af udtrykket European Governance (styreformerne i EU) overvejede Oversættelsestjenesten nøje de forskellige muligheder. Den var i den forbindelse ganske klar over, at udtrykket ikke har været kurant i mange lande, og at sprogeksperter og andre i Portugal og andre steder ville kunne sætte spørgsmålstegn ved de valgte løsninger. Som led i forberedelserne til vedtagelsen af hvidbogen(2) blev Oversættelsestjenesten derfor anmodet om at nedsætte en flersproget arbejdsgruppe med henblik på at gennemgå oversættelsen til de forskellige officielle sprog af udtrykket governance, som i øvrigt anvendes stadig oftere i mange lande end nogensinde før. I arbejdsgruppens mandat indgik også muligheden for at finde frem til et udtryk med samme rødder for sprog, som er sprogligt og kulturelt beslægtede, og som vigtigst af alt ikke ville blive forvekslet med government (regering) eller governmental activity (statsforvaltning), hvorved man sædvanligvis forstår den virksomhed, der udøves af politiske og administrative styringsorganer.

Efter en omhyggelig gennemgang af de begrænsede muligheder, der var til rådighed, valgtes ordet governança (governança europeia), idet man valgte at genanvende et gammelt udtryk, som havde samme rødder som det tilsvarende udtryk på fransk og spansk, og som havde fået en neutral betydning på portugisisk. Kommissionens sprogfolk og terminologer kom frem til den konklusion, at eventuelle negative konnotationer i forbindelse med udtrykket ligesom for det tilsvarende franske udtryks vedkommende stammede fra l'Ancien Régime og derfor siden var blevet forældet. Deres begrundede udtalelse sendes direkte til det ærede medlem og Parlamentets sekretariat. Oversættelsestjenesten havde som led i sin gennemgang af spørgsmålet taget kontakt med Dicionário da Academia og Dicionário Porto Editora for at få revideret deres artikler i ordbogen om ordet Governança, således at de også gengav den nye betydning af udtrykket.

Kommissionen og dens sprogtjenester er vel vidende om sprogets grundlæggende betydning for identitet, tillid og effektiv kommunikation. Derfor udfoldes der altid intensive og omfattende anstrengelser for at forsøge at sikre en korrekt og præcis sprogbrug på alle de officielle sprog.

(1) EFT C 180 E af 26.6.2001.

(2) EFT C 287 af 12.10.2001.